
· QUÈ PUC ESPERAR?
0.  LA FILOSOFIA IL·LUSTRADA.


La filosofia de Kant se situa plenament en la seva època. Kant és un Aufklärer, un pensador que, contra l’obscurantisme i la superstició, utiltizarà la raó per a exercir la crítica de la seva pròpia capacitat racional. Apareix una nova forma de racionalitat i una nova concepció de la Naturalesa. En sorgeix una gran confiança en el progrés.

1. Raó empírica i analítica: El cartesianisme havia proposat com a model de racionalitat la raó matemàtico-geomètrica, és a dir, la raó deductiva (a partir de principis evidents considerats com a “idees innates”). La Il·lustració rebutja aquest model i en proposa un altre: la raó empírica i analítica. Els seus inspiradors són Locke i Newton. Es tracta de partir de l’experiència: la sensació és l’origen de tot coneixement. No posseïm primeres veritats innates de les quals pugui deduir-se tot; la raó és recerca mai no acabada del tot i, per tant, activitat inquisitiva.

2. Raó crítica: L’actitud crítica és una característica comuna a tots els il·lustrats. Està present en els empiristes (sobretot Hume) i culminarà en les tres Crítiques de Kant. L’anàlisi és, precisament, el gran instrument de la crítica, la qual s’exerceix en tots els camps començant per la crítica de la mateixa raó. Aquesta activitat conduirà a fixar els límits de la capacitat de coneixement de l’humà. Els racionalistes no havien dut a terme aquesta crítica, sinó que havien acceptat dogmàticament el poder il·limitat de la raó. Són els empiristes els qui desvincularan la raó de tot contingut o contacte transcendent (idees innates, il·luminació divina) i la reduiran a la seva pròpia naturalesa i als límits de l’experiència sensible.  
3. Raó autònoma: La raó és l’única guia de l’home. Això suposa que es considera alliberada de tota tutela exterior, de tota autoritat, especialment de la religió (deisme). La raó s’ha secularitzat.

4. Materialisme: la gran màquina del món: Els científics del segle XVIII creuen que és possible prescindir ja de Déu per explicar el món (tal és el cas de laplace, amb la seva teoria de la nebulosa com a origen del sistema solar). Es tracta d’una concepció estrictament mecanicista de la naturalesa: tot s’explica pel moviment de partícules materials, i aquest moviment no demana cap causa transcendent (Déu o altres); cal atribuir-lo a causes físiques (topades, atraccions) regides per lleis necessàries. El fundador del materialisme és La Mettrie (L’home màquina, 1748), però l’exposició més completa és la de Holbach (Sistema de la naturalesa, 1770).
5. La idea de progrés: És una de les idees dominants en la Il·lustració. El mecanicisme de Descartes i Newton no podia concebre que aquest món fos producte d’una evolució: Déu havia creat l’univers en la seva situació actual i continuava conservant-la inalterablement. Ara, l’actitud crítica davant del passat, elimina tota mena de dubtes sobre si la Humanitat havia progressat o no: era evident que s’havia arribat al siècle des lumières i la Humanitat tot just havia començat el seu camí; aquest no és el millor dels mons, tal com afirmava Leibniz, sinó que el “món millor” està no en el passat sinó en el futur. L’educació es va convertir en el mitjà per a fer progressar la societat (Helvetius); la raó pot perfeccionar-se indefinidament; les idees de Bacon sobre el desenvolupament tècnic van calar en molts autors en desencadenar-se la Revolució industrial. El pessimisme de Rousseau en els seus Discursos a l’Acadèmia de Dijon havia de topar frontalment amb l’entusiasme dels altres il·lustrats. Rousseau sembla no creure en el progrés o, fins i tot, afirmar la degeneració de l’home. Tot i així, no deixa de creure en una possible millora de l’individu mitjançant l’educació i de la societat mitjançant la reforma.
1.   LA CAPACITAT DE LA  RAÓ PER A CONÈIXER.

Sovint es dóna una imatge una mica ridícula de Kant: el filòsof solter, tímid i maniàtic que mai no havia sortit de la petita ciutat bàltica de Königsberg, l'home que vivia d'abstraccions. Però això és un error greu: coneixia molt bé la filosofia europea del seu temps (era amic d'una família de comerciants anglesos instal·lats a Königsberg, que li feien arribar les darreres publicacions de Londres) i tenia corresponsals arreu del món germànic. El seu projecte filosòfic no s'entén si no es comprèn que Kant és un il·lustrat i un cosmopolita. Si vol fer una crítica de la Raó és perquè precisament el seu segle, el de les Llums, es considera a si mateix el segle racional per excel·lència i perquè la racionalitat és, estrictament la marca de l'humà. La raó i l'home són estrictament el mateix.  

 
La filosofia kantiana no és altra cosa que un llarg esforç per respondre una pregunta: "Què pot conèixer la raó?" Aquesta qüestió es subdivideix en tres qüestions: 

a) "Què puc conèixer?"

b) “Què he de fer?"  

c) "Què m'és permès d'esperar?". 

La primera pregunta és la de la "Crítica de la Raó pura" (1781) i les altres dues apareixen sobretot als "Fonaments de la metafísica dels costums" (1785) i a la "Crítica de la Raó pràctica" (1788). Kant declara que les tres preguntes, en el fons, es poden resumir en una mateixa qüestió: "què és l'home?". I, òbviament, l'home és un ésser dotat de racionalitat i de llibertat. Una crítica de la raó ha d'estar atenta a tots dos elements.

Aquestes tres qüestions s'impliquen mútuament i constitueixen el problema de la raó. La primera pregunta és teòrica, la segona és pràctica i la tercera resulta, al mateix temps, teòrica i pràctica. El fet que es responguin en textos diferents no ha de fer oblidar la unitat de la recerca kantiana. Per a ell la raó és una i única, tot i que s'expressi en dos aspectes: especulatiu (o raó teòrica) i pràctic (moral).   


El racionalisme tradicional havia reduït la raó al nivell teòric o especulatiu. La filosofia esdevenia així una mena de joc teòric, que permetia dir-ho tot sense comprometre's a res. Però Kant és un home de la Il·lustració i creu que la veritable filosofia ha d'estar implicada en la vida. I, per tant, raó pura i raó pràctica es necessiten i s'impliquen mútuament. El projecte kantià és incomprensible si no s'assumeix que la teoria del coneixement condueix a l'ètica.

	Què puc saber?
	És la filosofia teòrica, interessada pel coneixement. Kant intenta contestar-la al llibre “Crítica de la raó pura” a través de l’anàlisi de les facultats del coneixement: sensibilitat, enteniment i raó.

	Què he de fer?
	És la filosofia pràctica i s’interessa per l’acció. A la “Crítica de la raó pràctica”, Kant descobreix el fonament de l’acció moral en la idea del deure i en la bona voluntat.

	Què puc esperar?
	Aquesta pregunta es demana pel futur i és teòrica i pràctica. Dóna peu a la filosofia de la religió i de la història.  Entén la religió dins dels límits de la raó. El sentit últim del progrés i de la història serà la pau perpètua.


2. LA FILOSOFIA HA D'EXERCIR UNA FUNCIÓ DE CRÍTICA.

A la “Crítica de la Raó pura”, la recerca kantiana s'adreça a investigar la possibilitat de la metafísica en tant què ciència (és a dir: en tant que saber rigorós i demostratiu).  Mentre que la ciència, amb Newton, ha arribat a un estat de majoria d'edat i de certesa objectiva, la metafísica continua essent el regne de l'anarquia, un guirigall, on les opinions es contradiuen sense que ningú no convenci ningú i oscil·lant del dogmatisme (cartesià) a l'escepticisme (humeà). Els científics es posen d'acord i la ciència física progressa; en canvi el més absolut desfici regna al camp de la filosofia on es continuen debatent les mateixes qüestions que ja discutien Plató i Aristòtil fa milers d'anys.  

L'esforç de Kant consistirà, precisament, a fer que la raó tingui una estructura, un ordre i una valor objectiu.  No estudia cap objecte en particular, sinó la possibilitat que té la raó de pensar un objecte. Li interessa el "com", la forma -o la manera- en què raonem, i el límit que hi ha  en la nostra capacitat de raonament. 

La racionalitat humana ha de tenir una estructura i uns límits i la tasca de la filosofia és clarificar-los. Si tinguéssim un coneixement absolut (el que Kant anomenarà un "coneixement noümènic") i il·limitat, ja no seriem humans. Intuir que aquest absolut existeix és ja una conquesta suficient de la racionalitat humana. Es tracta d'anar fins al límit del que la racionalitat pot esbrinar, però no pas de traspassar-lo perquè, en aquest cas, cauríem en la mística o en la manca de sentit i seríem infidels a la raó. No es pot comprendre el kantisme sense acceptar aquesta idea de limitació pròpia de la racionalitat. Som éssers finits, amb coneixements limitats: la tasca de la filosofia és clarificar-los. 

Hi ha hagut una filosofia que, abans del criticisme kantià, ha caigut en l'error de creure que hom podria assolir un coneixement absolut. Es tracta del dogmatisme (cartesià), que Kant considera com un veritable contrasentit perquè a partir d'un primer principi (el cogito) pensava que podria donar un fonament universalment vàlid a tots els coneixements possibles. Kant admirava l'intent cartesià de construir un coneixement universal i a priori, però aquest intent ha fracassat per dogmàtic. Per l'altra banda els empiristes també han comès l'error simètric contrari: creure que mai no seria possible saber res de cert i que tot sempre serien suposicions i meres hipòtesis provisionals. No és estrany que davant d'aquest desgavell de la raó, els pre-romàntics acabessin dient que la raó era quelcom contradictori. El projecte kantià és, doncs, el de fonamentar de bell nou la racionalitat, (la seva estructura, les seves funcions, els seus límits i la seva legitimitat). 
 
Mentre Descartes defensa un "jo" que podríem considerar "fort" (que domina el món, que pot deduir qualsevol veritat des de la universalitat del cogito) i Hume postula un jo "feble" (un "feix d'impressions i sensacions diferents"), per a Kant, la capacitat "passiva" de la raó que percep és tan important com la seva activitat constructiva.  

En definitiva, el paper de la Crítica de la raó pura serà anar més enllà del dogmatisme (racionalista), de l'escepticisme (empirista) i de l'emotivisme (preromàntic) sense trair l'objectiu racional d'un pensament universalista i il·lustrat. 

3. KANT CONTRA HUME? 


Kant, com tots els filòsofs del seu moment, va començar essent un filòsof racionalista (a l'Alemanya del seu temps era obligatori, per llei, ensenyar filosofia comentant un manual escrit per Wolff, un deixeble de Leibniz). El propi Kant va dir que descobrir Hume havia estat per ell "despertar del somni dogmàtic" [del cartesanisme]. Però també la posició filosòfica de Hume se li va acabar per fer insostenible. L'escepticisme radical no té resposta a la pregunta sobre per què les coses continuaran previsiblement essent tal com són. Per al filòsof escocès,   la causalitat no és més que un "costum" sense més garantia que el fet que (psicològicament) ens hi hem anat acostumant per una repetició constant.

Segons Hume, la metafísica és quelcom que s'ha de llençar al foc, tal com conclou la "Investigació sobre l'enteniment humà". La posició de Hume arruïna, òbviament, qualsevol possibilitat de coneixement. Si el coneixement consisteix exclusivament en el que està donat en l'experiència -i no en res més!- llavors es produïria la fallida de tots els conceptes no-empírics que necessàriament hem d'emprar per parlar sobre la realitat i per comprendre-la. Recordem que per a Hume conceptes com "substància", "causa" o "jo" no tenen sentit. Kant s'oposa aquí a Hume d'una manera prou clara: tota la crítica de la Raó pura serà un intent de refermar que hi ha coneixement, és a dir, que es poden saber coses segures i certes més enllà del coneixement provinent de les impressions sensibles sense, tanmateix, caure en el cul-de-sac de les idees innates.

En la Crítica kantiana, Descartes té raó en un cert aspecte (hi ha idees a priori), tot i que no el tingui en d'altres (les idees innates no serveixen si no s'apliquen a la percepció sensible, en l'espai i en el temps) i Hume té també raó en un cert aspecte (el coneixement s'origina en la sensibilitat) tot i que no en tingui en un altre (a més de la sensibilitat passiva ens cal l'enteniment actiu). El projecte kantià és, doncs, el de superar les limitacions dels conceptes de raó que proposaven racionalisme i empirisme i posar amb la Crítica el fonament d'una racionalitat pròpiament il·lustrada.El quadre següent posa de relleu, comparativament, l’intent d’aquestes tres postures filosòfiques d’oferir una solució al problema de com és possible el coneixement cert.

4. KANT I NEWTON.

Una influència fonamental en Kant és la de Newton, la física del qual va conèixer a través del seu mestre Martin Knutzen. Així com el cartesianisme és difícilment comprensible sense la petjada de Galileu, Kant està molt influït per l'obra (i pel mètode de Newton). La força de gravetat i la llei matemàtica que la descriu (proporcional al producte de les masses i inversament proporcional al quadrat de la distància que els separa) permeten explicar coses tan diverses com la caiguda dels cossos, el moviment dels planetes i dels cometes, les marees i l'aplanament de la Terra pels pols. 

El mètode i els descobriments de Newton se situen als antípodes de les demostracions a priori de la física geomètrica cartesiana. Newton no és un deductivista, com Descartes, sinó que el seu mètode és  inductiu. Com dirà Newton al principi del llibre III dels "Principis matemàtics": "les qualitats dels cossos només són conegudes per experiències". El punt de partida és l'observació dels fenòmens. 

Kant recollirà dues grans intuïcions a partir de l'obra newtoniana. 

· La idea que l'observació i la raó han de col·laborar (i que la raó no és res sense l'observació empírica), que serà un dels nuclis del mètode kantià.

· La idea que no hi ha "raó" (ordre, legalitat), com una regla anterior als fenòmens, concebible i expressable a priori. Sense experiència no podrem mai entendre els fenòmens i el seu encadenament. 

Per a Kant el veritable mètode del coneixement metafísic seria, en el fons, el mateix que Newton ha introduït en física: recercar mitjançant experiències segures les regles a través de les quals es produeixen determinats fenòmens de la natura. Experiència i regla han de col·laborar i no es pot pensar que la regla sigui útil per a res sense l'experiència. 
5. L’IDEALISME TRANSCENDENTAL.  
Hem vist dues interpretacions del paper que la raó desenvolupa en el procés de coneixement: l’empirisme escèptic, en què l araó només recull i elabora les dades sensibles, i el racionalisme dogmàtic, en què, al marge de l’experiència, coneix a partir d’idees innates. Kant vol prendre partit i, per això, es pregunta si és possible el coneixement de la natura –en contra dels que el negaven, com ara Hume- i vol aclarir quins són els límits d’aquest coneixement –en contra dels dogmàtics, que creien que era il·limitat, com Wolff o Descartes. Aquest plantejament duu Kant a replantejar-se el paper que la raó té en el procés del coneixement. La raó, per tant, s’ha de sotmetre a crítica, en un judici imaginari en el qual ell mateixa sigui, a la vegada, acusat i jutge.
Kant no accepta ni el racionalisme (Wolff, Descartes, etc.) ni l’escepticisme (Hume) i cerca una via alternativa. El camí que seguirà és nou: el mètode crític o transcendental. Defineix aquesta crítica com “un tribunal que garanteixi les pretensions legítimes de la raó pura, de tal manera que sigui possible, mitjançant la crítica de la raó per la raó mateixa, decidir sobre la possibilitat o impossibilitat d’una metafísica, les seves fonts, la seva extensió i els seus límits”.
Per comprendre la filosofia kantiana, cal entendre que qualsevol coneixement està sotmès a  dos tipus de condicions, que ell denomina respectivament condicions empíriques o materials i condicions a priori o transcendentals. La major part de la terminologia kantiana pot resultar estranya i difícil a primera vista, però no ens hem de deixar asustar per les paraules, sinó intentar esbrinar llur significat. Començarem amb un exemple.

Que poguem veure o no depèn de molts factors. Depèn, en primer lloc, de què la nostra visió sigui suficientment aguda i de què l'objecte no es trobi molt enfora o sigui excesivament petit. Aquestes condicions són particulars i merament empíriques. En efecte, un individu pot tenir l'agudesa visual suficient per tal de percebre un objecte que un altre serà incapaç de percebre, per patir miopia per exemple. Aquest tipus de condicions particulars i fàctiques s'anomenen condicions empíriques del coneixement.

Però existeixen un altre tipus de condicionants que són generals i necessaris. En el cas de la visió, una condició per a veure-hi és que la nostra percepció estigui localitzada en un lloc de l'espai i en un moment determinat.. Espai i temps són condicions de la nostra percepció, però són un tipus de condicionants completament distints dels anteriors: no són particulars (no afecten a la visió d'aquest objecte o d'aquest individu), sinó universals (afecten a la visió com a tal i, per tant, a tot individu); no són purament  fàctiques, sinó estrictament necessàries (no poden no donar-se). A aquest tipus de condicions Kant les denomina condicions a priori (o transcendetals) del coneixement.

Les condicions a priori són, doncs, universals i necessàries i  són prèvies a l'experiència.  Això vol dir que no provenen de l'experiència, sinó que la condicionen. Són condicions que pertanyen a l'estructura del subjecte. En l 'exemple anterior, qualsevol subjecte que percep mitjançant els sentits, percep necessàriament en un lloc de l'espai i en moment del temps, i si no, no percep. Així de clares són les coses segons Kant. Les condicions a priori -universals i necessàries- fan possible l'experiència  precisament perquè són anteriors a ella. Idò bé, en tant que fan possible l'experiència i el coneixement, aquestes condicions a priori són de nominades condicions transcendetals del coneixement.

6. FENOMEN I NOÜMEN. 


Aquest és un dels punts més "forts" del kantisme. En una carta a Marcus Herz (21 febrer 1772) Kant diu que "la clau de tot el misteri de la metafísica" és el de trobar el lligam entre les nostres representacions (el que tenim a la ment) i els objectes als quals es vinculen. En altres paraules, la contradicció entre racionalisme dogmàtic i empirisme escèptic es troba en la dificultat d'explicar com és possible que una representació (la consciència d'una impressió sensible) pugui representar alguna cosa i correspondre a un objecte exterior a mi. 


La resposta kantiana a aquesta dificultat consisteix  a afirmar que mai no coneixem les coses "tal com són", “noümens”, sinó que les coneixem "tal com les percebem", és a dir, com a "fenòmens".. En altres paraules: no sabem -ni podrem saber mai- com són les coses en elles mateixes (d'això en dirà: “noümens” o cosa en sí), sinó que allò sobre el que podem tenir coneixement és de la manera com ens apareixen (és a dir, els “fenòmens”).


Aquesta "cosa en sí" mai no podrà ser coneguda perquè no podem conèixer res amb certesa que no hagi passat pel nivell del sensible. La sensibilitat vol dir que només coneixem "en" l'espai i "en" el temps. Si alguna cosa (un noümen) està més enllà d'espai, del temps i de les categories, se'ns torna incognoscible. Un noümen és quelcom que existeix més enllà de l'espai i més enllà del temps; és quelcom "pur" i que, en conseqüència, mai no estarà a l'abast de l'esperit humà, perquè els humans tenim, en tant que humans, una limitació en la nostra capacitat cognoscitiva: només podem conèixer allò que està en l'espai i en el temps. 


Conèixer quelcom és per a un humà descobrir la cosa en la seva aparença i no en el seu ésser pur. "Fenomen" en grec significa "aparença", allò que es mostra, i això és justament l'únic que pot assolir l'home: les aparences de les coses (no les coses en sí).

7.  KANT DUU A TERME UNA “REVOLUCIÓ COPERNICANA” EN L'ÀMBIT DEL CONEIXEMENT.
 


Una cosa es pot entendre, doncs, en dos sentits diferents: la cosa com se m'apareix (fenomen) i la cosa com és en ella mateixa (noümen). Com repetirà a la “Crítica de la Raó Pura”, els objectes "en sí" no poden ser coneguts; els fenòmens, sí.  El fet que espai i temps siguin formes pures de la sensibilitat i que,per tant, totes les dades sensibles calgui estructurar-les en aquestes dues estructures serà molt important en la crítica a la metafísica. La unió de les dades empíriques i les formes pures constitueix el “fenomen.”


El fenomen és, doncs, el resultat d'un procés que arranca de la intuïció sensible i culmina amb l'aplicació de les formes pures de la sensibilitat. No hi ha, doncs, fenòmens fora dels subjectes. Això significa que no coneixem el que sigui la "cosa en sí" (“noümen), l'objecte tal qual és, sinó tan sols en tant quant ens afecta. Això significa una revolució en les teories del coneixement defensades fins aleshores i que el propi Kant anomena "revolució copernicana del coneixement". L’anomenada “revolució copernicana” establerta per Kant s’explica precisament així: Copèrnic va aconseguir donar raó del sistema del món amb la teoria heliocèntrica, segons la qual en lloc de girar el Sol al voltant de l’espectador, era l’espectador qui girava al voltant del Sol. A la inversa, Kant afirma: si el coneixement ha de regir-se per la naturalesa de l’objecte, sembla imposible que es pugui conèixer res a priori sobre aquest objecte; però si és l’objecte que es regeix per les lleis del coneixement que posa el subjecte, llavors tot s’explica perfectament.
	Ja no és el nostre coneixement que s’adapta a la forma dels objectes, sinó els objectes que s’adapten a la forma de conèixer propi dels humans.

QUÈ PUC SABER? PLANTEJAMENT KANTIÀ DEL PROBLEMA DEL CONEIXEMENT

Què puc saber? És el tema de la “Crítica de la Raó Pura”, publicada el 1781. El 1787 va aparèixer una segona edició amb algunes importants modificacions, el propòsit de les quals era aclarir els malentesos o els aspectes més obscurs.

En la introducció, Kant es mostra primordialment interessat per un problema: la Metafísica pot convertir-se en ciència? Kant parteix d’un fet: Matemàtica i Física són ja ciències des de Tales i des de Galileu-Newton, respectivament. En canvi, la Metafísica no sembla haver-ho aconseguit. D’aquelles, no en dubte ni un moment. L’únic que cal preguntar-se és com són possibles, és a dir, en què es basa la seva cientificitat En canvi, sobre la Metafísica cal començar preguntant-se si és possible. En cas que la resposta sigui afirmativa, cal preguntar-se com és possible.
1. Elements que intervenen en el coneixement: el component empíric i el component a priori.
Kant afirmarà que tot el nostre coneixement s’inicia “amb” l’experiència, però que no tot s’origina “en” l’experiència. Aquesta distinció és fonamental i s’ha d’aclarir. Es planteja si allò conegutr no serà resultat, d’una banda, de le simpressions sensibles (la matèria del coneixement) i, de l’altra, d’allò que aporta la nostra pròpia facultat de conèixer (la forma del coneixement). A partir d’aquí, distingeix entre un coneixement empíric, aquell que té la seva font en l’experiència, en les impressions, i un coneixement que és indepdendent de l’experiència, tot i que la fa possible, que anomena a priori. Què vol dir a priori en Kant? Entén com a tal aquell conceixement que és absolutament independent de qualsevol experiència. Per exemple: que “el tot és més gran que les seves parts”. 
Kant està d’acord amb l’empirisme de Hume quan afirma que el coneixement empíric, tot i que amplia el nostre coneixement de la realitat, només és probable i, per tant, no vàlid universalment; d’aquí l’escepticisme de Hume. Però Kant també està d’acord amb el racionalisme quan considera que en el coneixement hi intervé un element a priori que li aporta el seu caràcter de necessitat i d’universalitat. Aquests seran, doncs, els dos requisits que Kant demana a un coneixement perquè sigui científic: 
a) que ampliï el nostre coneixement de la realitat (gràcies al seu component empíric) i 
b) que proporcioni un coneixement universal i necessari (gràcies al compoent a priori). 
Una de les tasques de la Crítica de la raó pura consistirà en la identificació d’aquells elements a priori del coneixement.
2. Com és possible la ciència?: els judicis sintètics a priori.

Per aconseguir que la Metafísica  es convertís en ciència, caldria que complís les mateixes condicions que compleixen les dues ciències ja existents: les Matemàtiques i la Física.

Pregunta: Com investigar les condicions que fan possible el coneixement científic? La formulació de la pregunta és molt general, però és possible concretar-la si tenim en compte que una ciència és un conjunt de judicis o proposicions. Evidentment, les proposicions o judicis científics no apareixen formulats ailladament, sinó concatenats entre si formant raonaments. Si qualcú tengués ganes i paciència podria agafar un tractat de Física i convertirlo en una llista de proposicions (“els àtoms consten de tals partícules”, “la partícula X té tals característiques”, etc). El fet que una ciència sigui un conjunt de judicis va fer pensar a Kant que el problema sobre les condicions que fan possible la ciència podria concretar-se amb aquesta pregunta: quines són les condicions que fan possible els judicis de la ciència?

Per tal que un judici pugui ser considerat com a “científic”, ha de complir almenys dues condicions: 1. que augmenti el nostre coneixement del món; 2. que posseeixi validesa necessària i universal.  
* * Pel que fa a la relació que s’estableix entre el subjecte i el predicat, considera Kant que hi ha dos tipus de judicis.
1. A.- Judicis analítics: Són aquells en què el predicat està comprès en el subjecte; p.ex., "El tot és la suma de les parts", o "tots els cossos són extensos". Si analitzo (comprenc) què significa el subjecte "tot" (o "cos") obtinc immediatament el predicat ("suma de les parts" o "extensió"). 

· La base d'aquestes proposicions no és altra que la pura lògica i, per això mateix, gaudeixen d'una absoluta certesa: són sempre vertaders. 

· Però aquests judicis no augmenten els nostres coneixements; tan sols expliciten o exposen amb més claredat allò que contenen els nostres conceptes.

· En conseqüència, si bé són útils per aclarir les proposicions teòriques, no són rellevants a nivell cognoscitiu.

· Tots els judicis analítics són a priori (són previs a l'experiència).

1. B.- Judicis sintètics: són aquells en què el predicat no està comprès en el subjecte, la qual cosa implica que són enunciats informatius, ens diuen coses que abans no sabíem. Com que aquestes proposicions unifiquen continguts diversos, és clar que, a diferència dels analítics, sí que augmenten el nostre coneixement. Per exemple, és un judici sintètic: "El Puig Major és la muntanya més alta de Mallorca”, “En Miquel pesa 83 kilos”
Totes les ciències empíriques es fonamenten en judicis sintètics: per exemple: "els metalls són conductors elèctrics". 

Tots els judicis sintètics són a posteriori (necessiten l'experiència) i són informatius (ens diuen coses noves), però no són ni universals ni necessaris.

Fins aquí no hi ha res de nou en la classificació que proposa Kant. Hume ja havia dit que hi havia dues menes de judicis: les "relacions d'idees" (corresponents als judicis analítics kantians) i les "qüestions de fet" [matter of facts] (corresponents als judicis sintètics).  Kant accepta l’afirmació de Hume segons la qual l’experiència no pot mostrar cap connexió necessària entre dos fets (en això basava Hume la  seva crítica a la idea de causa).

** En relació amb la manera com es pot esbrinar la veritat dels judicis, Kant distingirà entre:

2.A.-  Judicis a priori, la veritat dels quals pot ser coneguda independentment de l’experiencia. Així, per exemple, “qualsevol cos és extens” és un judici que no necessita cap comprovació empírica perquè, per definició, qualsevol cos és extens.
2.B.- Judicis a posteriori, la veritat dels quals és coneguda a partir de l’experiència. Serà a posteriori el judici “qualsevol cos és pesat” perquè només podem saber si és veritat recorrent a l’experiència.
3.A.B.- Judicis sintètics a priori: Un judici sintètic a priori és universal i necessari i independent de l'experiència, però, tanmateix, pot aplicar-se a l'experiència.  

Kant creu que les matemàtiques i la física són plenes de judicis sintètics a priori. La necessitat i universalitat d'un judici només pot establir-se al marge de l'experiència, és a dir, a priori.

En Física existeixen judicis sintètics a priori. Un exemple, segons Kant, seria el principi de causalitat: “tot el que s’esdevé té una causa”. Per una banda, el predicat aporta quelcom nou al subjecte, ja que en la noció de “tot el que suceeix” no es fa referència a la noció de “tenir una causa”. Es tracta, per tant, d’un judici sintètic. Però, a més, és estrictament universal i necessari, ja queno cal recórrer a l’experiència per saber que és així: és a priori.  En aquest exemple troba Kant justament un cas de judici que no només amplia el nostre coneixement de la realitat sinó que, a més, és universal i necessari, perquè no depèn de l’experiència. Acaba de descobrir els judicis sintètics a priori, judicis que compleixen les condicions que Kant demana per al coneixement científic.Aquests judicis resulten imprescindibles per tal que l'experiència mateixa sigui possible, és a dir, per tal que poguéssim comprendre d'una manera coherent la informació que ens arriba a través dels sentits. 
En Matemàtica també existeixen judicis sintètics a priori: "la suma dels angles interiors del triangle val dos angles rectes". És sempre veritat i és demostrable a priori.  Un altre exemple: “el tot és major que les seves parts”. Un altre exemple: “la recta és la distància més curta entre dos punts”. Es tracta d’un judici analític? No, ja que el predicat no està contingut en la noció del subjecte: la noció de “línia recta” no  conté cap referència a la distància. És, per tant, sintètic. És a posteriori? Tampoc, pensa Kant, ja que: a) ens consta la seva veritat sense necessitat d’anar amidant distàncies entre dos punts, sense necessitat de recórrer a cap experiència comprovatòria; b) és estrictament universal i necessari, no té excepcions. És, per tant, a priori. Contràriament a Hume, Kant admet que hi hagi judicis sintètics a priori.
Per a Kant, totes les ciències (Física, Matemàtiques) es fonamenten en judicis sintètics a priori: la Metafísica, en canvi, no en posseeix i, per això mateix, no és ciència.   

	Judicis analítics a priori
	Judicis sintètics a posteriori
	Judicis sintètics a priori

	La seva validesa no depèn de l’experiència
	La seva validesa depèn de l’experiència
	La seva validesa parteix de l’experiència però té una validesa universal

	Són necessaris, és a dir, sempre són vertaders
	Són contingents, és a dir, valen mentre dura l’observació.
	Són necessaris, són el fonament del coneixement científic.

	Són universals, és a dir, valen per a tots els casos.

 
	Són particulars, és a dir, valen únicament per als casos observats
	Són universals i necessaris, però independents de l’experiència.

	El predicat del judici ja està inclòs en el subjecte (una al·lota rossa és rossa)
	El predicat afegeix quelcom al subjecte (una al·lota rossa és mallorquina)
	Combina les dues situacions anteriors (la línia recta és la distància més curta entre dos punts)


	Classificació dels judicis segons Kant

	
	A posteriori
	A priori

	Analítics
	O
	“El triangle té tres angles”
- universals i necessaris

- no amplien el coneixement

	Sintètics
	“Tots els cignes són blancs”
· ni universals ni necessaris (probables)
· amplien el coneixement
	“Tot el que s’esdevé té una causa”
· universals i necessaris

· amplien el coneixement


	En resum:

a) a més dels judicis analítics (que sempre són a priori) i dels judicis sintètics a posteriori, existeixen judicis sintètics a priori.

b) aquests judicis ofereixen una informació sobre el món (pel fet de ser sintètics) i són universals i necessaris (pel fet de ser a priori).

c) com que són a priori, la seva validesa s'estableix independentment  de l'experiència.

d) les Matemàtiques i la Física posseeixen judicis sintètics a priori.

e) per tant, la pregunta  -quines són les condicions que fan possible els enunciats de les ciències, les lleis científiques?-, equival a aquesta altra: quines són les condicions (transcendentals) que fan possible els judicis sintètics a priori?


3. LA “CRÍTICA DE LA RAÓ PURA”

En la Crítica de la Raó Pura (KrV), hi ha tres parts: Estètica Transcendental, Analítica Transcendental i Dialèctica Transcendental, que es correponen amb cadascuna de les tres facultats que Kant distingeix en l'ésser humà: Sensibilitat, Enteniment i Raó.

1. En l'Estètica T., estudia la Sensibilitat, les condicions transcendentals que fan possible el  coneixement sensible, a la vegada que mostra quines són les condicions que fan possible que en les Matemàtiques existeixin judicis sintètics a priori.

2. En l'Analìtica T.,  estudia l'Enteniment, a la vegada que mostra les condicions que fan possible que hi hagi judicis sintètics a priori  en la Física.

3. En la Dialèctica T., estudia la Raó, a la vegada que s'ocupa de la possibilitat o impossibilitat de la Metafísica com a ciència.
· Diferència entre sensibilitat,  enteniment i raó.
Kant distingeix entre sensibilitat (coneixement sensible) i enteniment (coneixement intel·lectual); sense copsar la diferència entre ambdós tipus no és possible entendre per què la metafísica no pot ser una ciència. 

1.- SENSIBILITAT: L’ésser humà és capaç de rebre passivament impressions provinents de l’exterior (colors, sons...) i unificar-les en una intuïció sensible.
2.- ENTENIMENT és la capacitat, activa, que té el psiquisme de produir per ell mateix (espontàniament) conceptes (“Letícia”, “rossa”, “simpàtica”...) i formular judicis relacionant aquests conceptes (“na Letícia és rossa i simpàtica”).
3.- RAÓ: L’ésser humà, a més, lliga els judicis establint cadenes de raonaments (“totes les persones rosses són simpàtiques”; “na Letícia és rossa”; per tant, “na Letícia és simpàtica”)

En definitiva: comencem a copsar el món, tal com ens ve de l'exterior, a través de la sensibilitat. La sensibilitat és una capacitat que ens permet rebre impressions de les coses. Però hi ha un segon nivell de coneixement, que és l'enteniment, que ens permet pensar els objectes. Donat que la Crítica és una arquitectura de la raó, podríem dir que la sensibilitat és el fonament que farà possible construir l'enteniment. 

	La sensibilitat
	Quines són les condicions que fan possible la intuïció sensible? La resposta a aquesta pregunta la trobem a l’Estètica transcendental. En ella s’esbrinen les condicions del coneixement en la ciència matemàtica, és a dir, la resolució de la pregunta per la possibilitat de judicis sintètics a priori en aquesta ciència.

	L’enteniment
	Quines són les condicions que fan  possible la fomració de conceptes a partir de les intuïcions sensibles? A resoldre aquesta qüestió dedica Kant l’Analítica transcendental. També aconsegueix aclarir les condicions de l’objectivitat en la ciència física, contestant la pregunta per la possibilitat de judicis sintètics a priori en aquesta ciència.

	La raó
	Quina funció tenen les idees? La Dialèctica transcendental mira de respondre-ho. Demostra, també, la impossibilitat de què hi hagi proposicions sintètiques a priori en la metafísica, amb la qual cosa esdevé impossible que aquesta assoleixi l’estatus de ciència.


A. ESTÈTICA TRANSCENDENTAL. Crítica de la SENSIBILITAT (Sinnlichkeit)


La capacitat de rebre representacions en ser afectats pels objectes, s'anomena “sensibilitat”. Els objectes, doncs, ens vénen donats mitjançant la sensibilitat i ella és l'única  que ens subministra sensacions.A través de les sensacions entrem en contacte amb la realitat exterior. Ara bé, tot i que les sensacions constitueixen la matèria del nostre coneixement, falta encara la seva forma, allò que “a priori” les fa possibles. Què és allò absolutament independent de qualsevol sensació i que,a més, les fa possibles. Per poder percebre una cosa s’han de donar dues condicions; que s’hagi percebut en un lloc i en un temps. Percebre, per tant, significa ordenar les sensacions caòtiques (colors, sons, volums, etc.) en l’espai i en el temps, que no sónuna cosa de les sensacions, sinó que pertanyen a la  nostra facultat de sentir. Espai i temps són, per tant, formes a priori de la sensibilitat (també anomenades intuïcions sensibles).
- Formes: Que l'espai i el temps siguin formes significa que no són impressions sensibles particulars (colors, sons, etc.), sinó que constitueixen l’estructura en la qual  percebem totes les impressions: els colors, els sons, els objectes són percebuts en l'espai i en el temps.

- A priori: Independent de l'experiència. Espai i temps no procedeixen de l'experiència, sinó que la precedeixen, la fan possible.

- Sensibilitat: Coneixement sensible.  

- Intuïcions: Perquè és l’acte mitjançant el qual ens referim immediatament als objectes.


Agafem com a exemple la visió. Aquesta depèn de certes condicions particulars i empíriques (l’element material): l'agudesa visual, el tamany dels objectes, etc. però també -i això és el vertaderament important per a Kant- depèn de dues condicions absolutament generals  i necessàries (l’element formal): l'espai i el temps. No es pot veure res sense veure'l en un lloc de l'espai i en un moment del temps. Espai i temps, per tant, són condicions generals i necessàries (a priori) -transcendentals-  de la sensibilitat.
	L'espai:

1.- L'espai no representa cap propietat de les coses,  

2.- L'espai no és més que la forma de tots els fenòmens dels sentits externs. Que hi hagi espai és una condició universal de la sensibilitat.

 El temps

El temps, en tant que forma pura de la sensibilitat humana, pertany al domini de la sensibilitat interna i fa possible que captem les dades ordenades successivament. 

1.- El temps no és cap concepte empíric extret d'alguna experiència.  
2.- El temps és una representació necessària que serveix de base a totes les intuïcions. Ve donat a priori i només en ell és possible la realitat dels fenòmens  


Conclusió: En la sensibilitat hi ha una matèria (empírica): les sensacions, i una forma (a priori): l'espai i el temps (en tant que intuïcions pures). El resultat d'aquesta unificació i ordenació de les sensacions en l'espai-temps és el fenomen (allò que se’ns mostra), que és l'objecte de la nostra experiència.


L’altre aspecte del qual s’ocupa l’Estètica transcendental és la possibilitat dels judicis sintètics a priori en les matemàtiques. Per Kant, les matemàtiques són possibles com a ciència precisament perquè es fonamenten en l’espai i en el temps; així, la geometria estudia les propietats de l’espai i l’aritmètica estudia les sèries numèriques (1,2,3,... n), que són sucessions temporals (el 2 va abans que el 3 però després de l’1). Serà justament perquè espai i temps són “formes a priori” que són possibles els judicis sintètics a priori en les matemàtiques. Judicis del tipus “7 + 5 = 12” són sintètics perquè el predicat amplia la informació continguda en el subjecte, i són a priori perquè són previs i independents de l’experiència, i, per tant, són judicis universals.
B. ANALÍTICA TRANSCENDENTAL. Crítica de l’ENTENIMENT (Verstand)


La sensibilitat ens situa davant d'una multiplicitat de fenòmens, davant d'una multiplicitat d'impressions en l'espai i el temps. Ara bé, percebre  aquesta multiplicitat de fenòmens (colors, formes, sons, etc.) no suposa entendre'ls. En la percepció de qualsevol objecte, hi ha molt més que la simple suma de qualitats materials, hi ha l'objecte com una totalitat unificada, la qual cosa significa que relacionam i classificam les nostres intuïcions integrant-les en conceptes (“casa”, “amiga”). Si el percebre és l'activitat pròpia de la sensibilitat, comprendre allò percebut és la funció pròpia de l'enteniment. L'enteniment és, doncs, la facultat de conèixer l'objecte donat en la intuïció empírica, és a dir, el “fenomen”. D'ella s'ocupa Kant en l'Analítica transcendental.


És precís entendre que només mitjançant la connexió de sensibilitat i enteniment existeix coneixement de les coses. Diu Kant: “A través de la primera facultat se'ns dóna un objecte, a través de la segona el pensam”.

1. La funció de comprendre o entendre es realitza mitjançant conceptes.

El nostre coneixement inclou conceptes a més de percepcions sensibles; més encara: ens mostra que comprendre els fenòmens és poder referir-los a un concepte : una casa, un arbre, una taula, etc.  Cal observar, a més, que  aquesta activitat de referir els fenòmens a un concepte es realitza sempre mitjançant un judici: “això és una casa”, “l'aigua és inolora”, “un ca és un mamífer”. L'enteniment pot ser considerat com la facultat dels conceptes, o bé com la facultat dels judicis. Ambdues caracteritzacions s'impliquen mútuament.

2. Cal distingir dos tipus de conceptes  totalment diferents: el conceptes empírics i els conceptes purs o categories.

a) Els conceptes empírics  ("casa", "mamífer", “taula”, “vent”...) són aquells que provenen de l'experiència, són a posteriori. 

b) A part d'aquests, l'enteniment posseeix, segons Kant, certs conceptes a priori que no provenen de l'experiència. Són “posats” per l’enteniment del subjecte. Kant els anomena categories (causa, substància, existència...) . Els conceptes a priori els produeix l'enteniment espontàniament (és a dir, per si mateix) i no provenen de l'experiència. És per això que els anomena, també, conceptes purs. Gràcies a ells podem pensar, és a dir, construir els nostres judicis sobre els fenòmens,  unificar i donar sentit al caos fenomènic.  La sensibilitat aporta el contingut del pensament (la matèria); l'enteniment aporta l'estructura (la forma). Ambdós es necessiten mútuament; no pot haver-hi veritable coneixement si una intuïció sensible (un “fenomen”) no és pensada mitjançant una categoria. 

Conclusió: en l'enteniment hi ha: 1)una matèria: el fenomen (donat per la sensibilitat, però que ja no és estrictament “material” ja que el fenomen inclou les formes a priori de l'espai i el temps); 
2) una forma a priori, posada per l'enteniment: les categories. Les categories valen per unificar els fenòmens i només poden ser aplicades a ells.  
3. Deducció metafísica de les categories.

(Quantes categories hi ha i com les podem descobrir?)
En el cas de l'enteniment cal aplicar també l'esquema de matèria i forma. La matèria són aquí els fenòmens i la forma són els conceptes (o categories) que el mateix enteniment aporta. Per a Kant, els conceptes purs a priori o categories són els que tenen veritable importància per al coneixement intel·lectual. I com que l’enteniment utilitza els conceptes relacionant-los a través de judicis per ordenar les dades de l’experiència sensible (“na Marta és amiga meva”, “una casa és un objecte car”...), Kant recorre a la lògica per analitzar els diversos tipus de judici que hi ha i així descobrir les categories o conceptes purs de l’enteniment. Aquest procés que pretén descobrir les diferents categories de l’enteniment a partir dels diferents tipus de judicis és conegut amb el nom de   "deducció metafísica de les categories", i arriba a la conclusió que n'hi ha dotze: 

	Les categories són un conjunt de regles que fan possible la formació i l’ús dels conceptes empírics.


	1. Per la quantitat

2. Per la qualitat

3. Per la relació

4. Per   modalitat
	Taula de judicis
	Taula de categories
	Exemples

	
	Universals

Particulars

Singulars
	Unitat
Pluralitat
Totalitat
	Tots els cans són mamífers

Alguns cans són dàlmates.

Aquest ca és un dàlmata

	
	Afirmatius

Negatius

Infinits
	Realitat
Negació 
Limitació
	Això és un ca

Això no és un ca

Això és un no-ca

	
	Categòrics

Hipotètics

Disjuntius
	Substància i accident 
Causa i efecte
Acció-passió (reciprocitat)
	Aquest ca és un dàlmata

Si borda, és un ca

Aquest animal és un ca o una cussa

	
	Problemàtics

Assertòrics

Apodíctics
	Possibilitat-Impossibilitat
Existència-No-existència.         Necessitat-Contingència
	Aquest ca possiblement sigui un dàlmata

Aquest ca és realment un dàlmata

Tots els cans són necessàriament mamífer


Però l'important no és ni si són dotze, ni com arriba a establir que són aquests i no d'altres. Allò significatiu és que, segons Kant, aquests dotze conceptes purs desenvolupen un paper fonamental en l'activitat intel·lectual: no podríem pensar el món si el nostre enteniment no tingués aquests dotze conceptes purs   que ens permeten classificar qualsevol concepte empíric i qualsevol experiència.  Així, quan es tracta d’un judici categòric, l’enteniment aplica la categoria de substància; quan es tracta d’un judici afirmatiu, l’enteniment aplica la categoria de relació, etc.  
Cal tenir present, doncs:

1.- Els conceptes purs són condicions transcendentals, és a dir, necessàries per al nostre coneixement dels fenòmens. Això significa que l'enteniment no pot pensar els fenòmens si no és aplicant-los aquestes categories. Si no tinguéssim els conceptes purs (substància, causa, afirmació, etc...) no tendríem més que un conjunt d'impressions sensibles inconnexes i desarticulades, com passava amb en  Hume. Les categories representen aquell element a priori que fa possible que els fenòmens puguin ser coneguts. Igual com l’espai i el temps unifiquen les dades sensibles i fan possible la sensibilitat, les categories unifiquen els fenòmens i fan possible l’enteniment.
2.- Els conceptes purs o categories són buits. De la mateixa manera que l'espai i el temps han d'omplir-se amb les impressions sensibles, els conceptes purs han d'omplir-se amb les dades procedents del coneixement sensible. Les categories no tenen aplicació vàlida més enllà dels fenòmens, és a dir, de l'experiència.  
4. Deducció transcendental de les categories.

Kant denomina deducció metafísica la manera de procedir anterior, però hi ha un altre moment important, que és  demostrar  com es relacionen i unifiquen els diversos fenòmens -que, per si mateixos, apareixen inconnexos- per esdevenir un sol objecte. Aquesta anàlisi s'efectua en la denominada deducció transcendetal de les categories.


Aquesta unificació o síntesi només pot explicar-se per l'activitat unificadora de l'enteniment i remet sempre  a una unitat superior, un fonament únic de totes les categories de l’enteniment: es tracta d'un “jo” o d'una “consciència transcendental” que acompanya tota representació. És la que Kant anomena autoconsciència transcendental o apercepció transcendental. Si s'eliminés aquesta funció unificadora de l'enteniment a través de les categories, no quedaria més que un conjunt d'impressions sensibles inconnexes, desarticulades, com passava amb en Hume. Aquest “jo” que pensa no és, òbviament, el “jo pens” cartesià; és la unitat sintètica originària de la consciència. És l'activitat espontània d'un jo transcendental, la condició necessària i més sublim de tot pensament, fins i tot del fet de pensar-se el jo a si mateix a l'estil cartesià. El que queda així determinat com a realitat és el fenomen.
El subjecte no pot tenir coneixement directe del noümen (el qual defuig les determinacions de l'espai, el temps i les categories). El subjecte  no té accés directe al noümen; únicament coneix el fenomen en el marc de les formes a priori de la sensibilitat (espai i temps) i de l'enteniment (les dotze categories).
5. La possibilitat de judicis sintètics a priori en la Física. 
Aquest és un  altre aspecte que tracta l’Analítica transcendental. La física explica sempre els fenòmens mitjançant judicis hipotètics (“si passa això, succeirà allò”), judicis que són possibles gràcies a la categoria de causa-efecte. El judici “si escalfem aigua a 100ºC, aquesta s’evapora” és un exemple de judici sintètic perquè amplia el nostre coneixement de la realitat; però també és a priori ja que es fonamenta en la categoria de causa-efecte, que és universal i necessària; s’estén a tots els fenòmens, a tot allò donat a l’enteniment i conegut per ell. Kant s’allunya així de Hume, que considerava la relació causa-efecte com a resultat de l’experiència (a posteriori) i, per tant, no podia ser universal ni necessària.
6. Conclusió.

Per tant, pel que fa als dos primers dominis (Sensibilitat i Enteniment), ha quedat provat que el coneixement és possible perquè en ell es dóna la col·laboració entre subjecte i objecte, la síntesi entre el material donat en l’experiència i les condicions que ha posat el subjecte per conèixer. 

DIALÈCTICA TRANSCENDETAL. Crítica de la RAÓ (Vernunft)


El coneixement intel·lectual no se limita a formular judicis, sinó que també connecta uns judicis amb uns altres i forma raciocinis o raonaments. Amb la raó conclou el dinamisme del coneixement humà. “Tot el nostre coneixement comença pels sentits, d'aquests passa a l'enteniment i acaba en la raó. No hi ha en nosaltres res de superior a aquesta per elaborar la matèria de la intuïció i sotmetre-la a la suprema unitat del pensar”


Si l'Analítica T. era considerada per Kant la “lògica de la veritat”, la Dialèctica T. és entesa com la “lògica de l'aparença i la il·lusió”. Si a l'Analítica T. havia portat a terme l'anàlisi de l'ús legítim de l'enteniment com a facultat que coneix, a la Dialèctica T. pretén portar a terme “una crítica de la raó respecte al seu ús meta-físic”. Kant aborda, així, en primer lloc, l'estudi de la raó i, en segon lloc, la pretensió de la metafísica d'oferir coneixement científic.
1. Les idees de la raó.


Hem vist com  la Sensibilitat rep les sensacions, les ordena en l'espai i el temps i forma el fenomen, i com l'enteniment aplica als fenòmens les categories i elabora conceptes empírics que lliga en forma de judicis. Però encara ens falta considerar la raó com a facultat que lliga uns judicis amb uns altres per constituir raonaments. 
· Així, si diem que “tots els éssers humans són mortals” i que “Sòcrates és un ésser humà”, podem concloure que “Sòcrates és mortal”. La conclusió d'aquest raonament es fonamenta en les dues premises que actuen de condicions i que la fan possible. 
· Ara bé, podem preguntar-nos per la condició de la primera premissa (“tots els éssers humans són mortals”) i la trobarem en el següent raonament: Si “tots els animals són mortals” i “tots els éssers humans són animals”, llavors “tots els éssers humans són mortals”.
· I encara ens podem demanar per les condicions que fan possible el judici “tots els animals són mortals”. Trobem així que: Si “tots els ésers vius són mortals” i “tots els animals són éssers vius”, podem concloure que “tots els animals són mortals”.

Fins on podem arribar en aquest procés ascendent? Kant considera que la raó és una facultat que cerca cada vegada judicis més generals amb la pretensió legítima d'arribar al judici que és condició de tots els altres i que, per ell mateix, és incondicionat. Això, però, no significa que aquesta condició incondicionada última existeixi ni que es pugui assolir, però aquesta és la manera de funcionar de la raó, des del punt de vista del seu ús lògic.


La tendència de la raó de cercar allò incondicionat la porta a certs principis que no són presos ni de la sensibilitat ni de l’enteniment. Estam parlant de tres conceptes purs de la raó, de tres condicions incondicionades que Kant anomena idees transcendentals. Igual que les categories constituïen els conceptes purs de l'enteniment (conceptes a priori), les idees transcendentals constitueixen els conceptes purs de la raó, és a dir, conceptes que no provenen de cap experiència sensible ni tampoc de l’enteniment.
Aquest és el funcionament de la raó com a conseqüència de la seva tendència natural a cercar condicions cada vegada més generals i incondicionades, o sigui, sense una base empírica (Newton formulà la Llei de la Gravitació Universal, que explica conjuntament els moviments terrestres i els celestes, però aquesta estava basada en fets experimentals) .   Aquestes coses “incondicionades” no són judicis o proposicions, sinó idees. Les idees, objecte propi de la raó, representen l’incondicionat, la unitat suprema , l’horitzó últim del nostre raonar, allò que ja no té cap altra condició damunt seu. Kant anomena les idees   conceptes purs de la raó o idees transcendentals.


El terme “idea” és pres de Plató. També per a Plató el procés ascendent de la dialèctica acaba en la Idea, i per això la Idea és allò “incondicionat”. Però hi haurà una diferència notable: per a Plató, la Idea és la realitat mateixa; per Kant, únicament és un concepte que fixa un límit en el coneixement i només té un valor metòdic.


Quines són aquestes idees? Les idees són tres: Ànima (Jo), Món i Déu.  Permeten unificar tots els fenòmens que l'enteniment estructura mitjançant les categories. Jo, Món i Déu són idees transcendentals. Això vol dir que no poden tenir cap realitat objectiva, ja que tota afirmació sobre aquests objectes extrasensibles, trairia l'únic ús legítim  de les categories: la seva aplicació a l'experiència. Per tant, aquestes idees només podran treballar amb els objectes transcendents, és a dir, amb els noümens. (Cal dir que la derivació de les idees és força artificiosa)
a) En primer lloc, el conjunt de tots els fenòmens interns troba la unitat suprema en la idea d’un “jo pensant” (idea psicològica) , no ja entès a la manera de l’enteniment com una categoria buida, unificadora de tot contingut mental, sinó com un “jo substantiu”, una ànima, que unifica l’experiència interna en allò que es considera un subjecte pensant o una substància permanent. Vindria a ser com un “substrat” on assentar tots els nostres pensaments.
b) En segon lloc, el conjunt de tots els fenòmens externs té la representació última de la seva unitat en la idea de “món” (idea cosmològica), el tot integrat d’allò que considerem  la realitat externa, l’univers en la seva totalitat. La idea de “món” unifica la totalitat dels fenòmens de l’experiència externa.
c) En tercer lloc, la unitat absoluta de tot el que hi ha, fonament tant del jo com del món, és la idea de Déu (idea teològica). La idea de Déu és considerada per Kant com la condició de possibilitat de tots els fenòmens, tant dels interns com dels externs.

Les idees representen precisament la tríada dels temes fonamentals de la metafísica tradicional, el problema de les substàncies del racionalisme: Déu –substància infinita-, Ànima –substància pensant- i Món –substància extensa. El domini de la ciència natural ha quedat cobert amb l’estudi de la sensibilitat i de l’enteniment. L’àmbit de la raó és aquell que és competència de la metafísica.

Ja hem vist que, pel que fa a la Sensibilitat i a l’Enteniment, el coneixement és possible perquè en elles es dóna la col·laboració entre subjecte i objecte. La raó, en canvi, no treballa sobre el fenomen. Cap material empíric no es correspon amb les seves idees. Quan tenim una experiència perceptiva d’allò que anomenam “ÀNIMA” o de “DÉU”? Mai no tenim tampoc experiència del “MÓN com a totalitat”. Les idees de la raó fugen de l’àmbit fenomènic, no constitueixen un veritable coneixement. 

Així com podem acceptar que hi ha alguna cosa fora denosaltres que és l’origen de les nostres impressions, cal que admetem que el conjunt dels nostres estats de consciència, sentiments i volicions pertanyen a alguna cosa, tenen una unitat, no són, com deia Hume, com escenes que se succeeixen sense sentit en l’escenari de la consciència. Tampoc no podem entendre els fenòmens físics si no els concebem com a elements d’un tot ordenat (cosmos, en grec) dotat d’una unitat interna. I, finalment, per comprendre el que passa i el que ens passa, sembla que necessitem referir-ho tot a una unitat encara més elevada que anomenam el sentit últim: Déu. És a dir, ens calen les idees de la raó per entendre. Les idees responen a les necessitats derivades del funcionament del nostre enteniment. Ara bé, hem d’acceptar que el seu estatut és diferent del dels productes de l’enteniment, els conceptes, perquè estan mancades d’un component essencial del veritable coneixement: el referent empíric.
El pensament humà té una tendència irrefrenable a anar més enllà de l’àmbit de l’experiència, però quan ho fa, cau inevitablement en l’error (un error molt especial, perquè és impossible no cometre’l). Es fa la il·lusió que coneix, però veritablement no sap res. L’anàlisi de les “il·lusions” de la raó dóna nom a la darrera part de la Crítica: la dialèctica transcendental. “Dialèctica” és una paraula que havia esdevingut sinònim de discussió sofística, d’intercanvi estèril d’arguments que produïen una impressió (o il·lusió) de veritat, per amagar la manca de coneixement. En Kant, però, adquiereix un altre sentit: el de denúncia dels abusos de la raó, que provenen d’aquesta il·lusió natural i permanent.
· Diferència entre pensar i conèixer

Mitjançant les idees podem pensar la totalitat dels noümens, però no podem conèixer-los.  Això és degut a què no posseim cap intuïció d'aquestes realitats,  ja que, per a Kant, com  sabem, tota intuïció és intuïció sensible i només afecta als fenòmens, però no als noümens. La raó no “coneix” res; únicament pot “pensar” allò que unifica com si fos un objecte real. És així com es creen tres il·lusions transcendentals.  Per això, les idees no són pròpiament “formes” (a priori), com ho eren l'espai-temps i les categories, ja que estan desproveïdes de “matèria” (empírica) que els doni contingut. Per això són “il·lusions transcendentals”.
2. Impossibilitat de la metafísica com a ciència.

Kant considerava que ànima, món i Déu constituïen els tres objectes d'estudi de la metafísica del seu temps.  Perquè una cosa pugui ser objecte de coneixement, cal, primer, que l'objecte ens sigui donat a través de l'experiència i, després, que sigui conegut a través de les categories de l'enteniment. El problema de la metafísica és que aplica les categories de l'enteniment a Déu,a l'ànima i al món,  que són idees i no fenòmens. Per això, la pregunta sobre la possibilitat de la metafísica com a ciència és contestada negativament perquè cadascuna de les idees engendra els seus propis conflictes característics, a saber:
a) Ànima: Tots els fenòmens psíquics (de l'experiència interna) es pretenen unificar i explicar mitjançant teories metafísiques sobre l'ànima (la “substància pensant” cartesiana). Al final, aquesta pretensió serà fictícia i donarà lloc als anomenats “paralogismes” de la Raó Pura, error lògic consistent a identificar realitats plurals  com una de sola. En referir-nos al “jo”, confonem tres estrats; el jo empíric, conjunt de les meves impressions externes;  el jo lògic de l’apercepció transcendental, una forma buida de l’enteniment, i el jo substantiu o ànima. En no distingir-los, passem de l’un a l’altre indegudament.
b) Món: Pel que fa a la idea cosmològica, la raó es veu obligada a acceptar simultàniament principis incompatibles. D’aquests darrers, Kant en diu antinòmies (literalment, “conflictes” entre lleis) i és la seva exposició la que emmarca el caràcter dialèctic  de l’anàlisi de la raó. Al final, aquesta pretensió resultarà fictícia, impossible, donant lloc a les anomenades “antinomies” de la Raó Pura.

c) Déu: Uns fenòmens i altres s'intenten unificar i explicar mitjançant teories metafísiques sobre “una causa suprema” (la “substància infinita” cartesiana). Finalment, l'intent de demostrar l'existència de Déu  cau en l’error de considerar real allò que no és més que un ideal de la raó pura. Kant examina críticament les proves que s’han donat de l’existència de Déu, i conclou que totes parteixen de l’aplicació indeguda de la categoria d’existència a quelcom que, per definició, se situa més enllà (allò transcendent) de la realitat que ens és coneguda. Rebutja les diverses proves de l'existència de Déu que s’han donat al llarg de la història, a saber: 
c.1) l'argument teleològic, que parteix de la finalitat i ordre que es manifesta en l'univers i cerca Déu com a causa d'aquest ordre, 
c.2) l'argument cosmològic, que parteix de l'existència contingent de les coses i arriba a Déu  com a ésser necessari causa de tot,

c.3) l'argument ontològic, nom que utilitza ell per primera vegada per referir-se a l'intent de demostrar l'existència de Déu a partir de la idea d'un ésser perfectíssim. 
Pel que fa als dos primers, Kant considera que aplicar la categoria de causa a una cosa suprasensible implica fer un ús il·legítim d'aquesta categoria. I en relació a l'argument ontològic, Kant pensa que no n'hi ha prou d'afegir al concepte d'una cosa l'existència perquè aquella cosa existeixi, ja que l'existència no és un predicat més de la cosa.

3.  Conclusió

En les afirmacions metafísiques es sobrepassa el límit fixat per la sensibilitat, la qual cosa significa que els principis i categories de l'enteniment són usats abusivament.  Allò que provoca que sorgeixi una il·lusió dialèctica és el seu ús incorrecte: aplicar les categories de l'enteniment (substància, causalitat, existència...) a suposats objectes que es troben fora de l'àmbit de l'experiència. Però, si d'una banda és lògicament incorrecte aplicar les categories més enllà de l'experiència, de l'altra és una tendència inevitable de la mateixa raó. Per això Kant considera que aquestes idees, tot i que escapen a les possibilitats de la ciència, tenen un paper útil per al coneixement. És el que anomena ús regulatiu de les idees de la raó. Les idees de la raó són idees reguladores del coneixement científic, és a dir, són ideals que orienten el desenvolupament de la ciència i dibuixen un horitzó que no per inassolible  s'ha d'oblidar. Així, per exemple, el científic ha de donar per suposada la idea de món com a escenari on tots els fenòmens s'interrelacionen a través d'una concatenació causal; si nó, la ciència és impossible.  

La pregunta fonamental que preocupava a Kant -és possible la Metafísica com a ciència?- és contestada negativament en la Dialèctica Transcendental. La Metafísica, entesa com un conjunt de proposicions o judicis sobre realittas que estan més enllà de l'experiència, és impossible, ja que les categories només poden utilitzar-se legítimament quan s'apliquen a fenòmens, no a noümens. No hi ha coneixement vàlid d'objectes noümènics. En conseqüència, no és possible la metafísica com a ciència.
L'aplicació de les categories més enllà de l'experiència és lògicament il·legítima i dona lloc a errors, a il·lusions. La tasca de la Dialèctica consistirà a mostrar com aquests errors i il·lusions provenen del fet de passar per alt la distinció entre fenomen i cosa en sí (noümen). La Dialèctica Transcendental és, doncs, una crítica de  de la raó en la seva pretensió d'assolir el coneixement de les coses en sí, d'allò que es troba més enllà de l'experiència. El problema de la metafísica és que confón l’ideal amb el real. Ara bé, la metafísica respon a un impuls natural i es recolza sobre la necessitat irrenunciable dels ideals.
	Estructura de la “Crítica de la Raó Pura”



	“Estètica transcendental”

[Sensibilitat]

	· El subjecte rep del món exterior un contingut desordenat d’impressions.
· Les ordena en un temps i en un espai.

· El resultat de trobar-se la “cosa- en- sí” amb les formes a priori de la sensibilitat és el fenomen.

	· Element material: el caos de sensacions
· Element formal:
a) sensibilitat externa: l’espai
b) sensibilitat interna:

el temps
	Fenòmens 

	“Analítica transcendental”

[Enteniment]

	· A través de la sensibilitat, el subjecte rep un munt de fenòmens.
· Els fenòmens són ordenats segons les categories.
	· Element material: intuïcions de la sensibilitat: fenòmens
· Element formal: les categories
	Judicis

	“Dialèctica transcendental”

[Raó]

	· El subjecte rep diversos judicis científics.
· Els ordena en síntesis totals: ànima, món, Déu.
	· Element material: conceptes i judicis.
· Element formal:

a) idea psicològica: l’ànima.

b) idea cosmològica: el món.

c) idea teològica: Déu.
	Idees


​​QUÈ HE DE FER?   LA RAÓ PRÀCTICA I EL DEURE MORAL

La seva teoria ètica es troba exposada a dues obres cabdals: la “Fonamentació de la metafísica dels costums” (1785) i la “Crítica de la Raó Pràctica” (1788). Tot i que la raó humana és una facultat única, segons Kant posseeix una doble funció: és capaç de conèixer  “com és” la naturalesa humana (raó teòrica), però també és capaç de conèixer “com ha de ser” la conducta humana (raó pràctica), és a dir, “què he de fer?”. Mentre a la raó teòrica li interessa allò que es dóna a través de la intuïció sensible i formula les seves lleis a través de judicis (“l’aigua bull a 100 ºC”), a la raó pràctica li interessen “els fonaments de la voluntat” (allò que condiciona les nostres decisions a l’hora d’actuar). Aquesta segona Crítica no es proposa determinar quin és l’ideal moral, que cadascú  ja posseeix en la seva consciència, sinó quines són les condicions que fan possible un ideal moral en general. La moralitat és un fet i és un fet que, com “el sentit comú” en Descartes, és universal. Totes les persones actuen amb consciència de la bondat o maldat  de les seves accions (independentment de quin sigui el seu ideal moral, independentment que estiguin o no d’acord  sobre quines són bones i quines són dolentes). En l’anàlisi de la raó pura es partia del coneixement científic com un fet que calia explicar; aquí es parteix de la consciència moral com un fet les condicions del qual cal determinar.

1. ÈTIQUES MATERIALS / ÈTICA FORMAL KANTIANA.


Kant es pregunta pel fonament de  l’obligació moral i s’adona que ha estat variat, segons els diferents pensadors: la felicitat, el plaer, la perfecció... La majoria dels filòsofs han intentat identificar, primer, allò que consideraven el bé últim de l’ésser humà i, després, han prescrit les normes morals necessàries per assolir aquest bé. El resultat ha estat el que ell anomena ètiques materials.
a) ÈTIQUES MATERIALS:  Són les que qualifiquen una acció com a bona o dolenta segons la consecució d'un fi particular. Són "a posteriori" ja que l'experiència ens indica els mitjans a través dels quals hom pot aconseguir un fi determinat. Per exemple, actuar per aconseguir la felicitat (Aristòtil), actuar per aconseguir el plaer (Epicur). L'aristotèlica i l’epicúrea són dues ètiques materials.
Aquestes ètiques comparteixen les següents característiques:

1) Els seus principis són empírics, és a dir, s’han obtingut mitjançant generalitzacions fetes a partir de l’experiència (a posteriori). Així, uns han trobat el bé últim de l’ésser humà en la felicitat (Aristòtil, sant Tomàs), altres en el plaer (Epicur), etc. Tots, però, han hagut de cercar aquest bé últim analitzant les accions humanes i han hagut de recórrer a l’experiència. A Kant, però, aquest plantejament no el satisfà perquè ell cerca una ètica que tingui validesa universal, una ètica que sigui “a priori”  en comptes d’empírica o “a posteriori”.
2) Els seus principis són heterònoms, és a dir, són imposats des de fora meu i, per tant, no imposats per la meva raó. Per exemple, en el cas d’una ètica eudemonista, jo no cerco la felicitat perquè sigui una decisió de la meva voluntat, sinó perquè la meva naturalesa m’obliga a fer-ho. Kant, en canvi, cerca una ètica que doni el protagonisme a la capacitat de decisió del subjecte que actua; això és el que es coneix com una ètica autònoma, sense cap principi imposat que sigui extern a la meva voluntat.

3) Els seus principis són hipotètics, és a dir, són condicionals perquè ens obliguen a fer una acció concreta per aconseguir un fi determinat. Per això tenen la forma “si.... llavors ....” (“si vols arribar a ser vell, has de tenir cura de la teva salut”). Aquests principis no tenen un valor absolut i per això no tothom segueix els mateixos preceptes: alguns, per exemple, defensen que la moderació és important per gaudir d’una vida llarga i saludable; altres, però, consideren que, així, la vida serà llarga, però insípida, i val mes una vida curta però intensa. Kant considera que els imperatius de l’ètica no poden ser hipotètics, sinó que han de ser categòrics o absoluts.
	Ètiques materials
	Empírica o contingent 

(“a posteriori” )
	Heterònoma
	Imperatius hipotètics
(materials)

	Ètica formal kantiana
	Universal o necessària
 (“a priori”)
	Autònoma
	Imperatius categòrics
(formals)


b) ÈTICA FORMAL KANTIANA:   
Kant rebutja les característiques de les ètiques materials. Quina alternativa proposa? Afirma que per actuar necessitem normes (màximes en diu ell), però no cerca una ètica que prescrigui normes concretes, sinó una ètica que ens indiqui quina és la forma que ha de tenir qualsevol norma per ser moral. Per això, l’ètica que ens proposa és una ètica formal, una ètica buida de contingut empíric. Què significa “buida de contingut empíric”? Que no estableix cap bé últim de l’ésser humà, ni tampoc no ens dóna una relació de preceptes per aconseguir aquest bé. Aleshores, la pregunta seria: quan podem estar segurs que la nostra acció ha estat la correcta?, quan podem estar segurs de què hem fet el que calia fer? 

Kant respondrà dient: quan actuem per deure, és a dir, quan deixem al marge qualsevol interès que no sigui el d’actuar segons el deure. Al llibre “Fonamentació de la metafísica dels costums” ens aclareix què significa “actuar per deure”. Imaginem-nos un comerciant que ha decidit posar preu als seus productes. Quan podrem dir que actua honradament des d’un punt de vista moral, és a dir, “per deure”? El mercader podria variar el preu d’acord amb el tipus de client i no tractar igual un comprador habitual que un nin o un comprador ocasional o un turista; en aquest cas actuaria contràriament al deure. El mercader només actuarà com s’ha d’actuar, és a dir, per deure, quan posi el preu que consideri que s’ha de posar i no per interès, sinó perquè considera que és el que s’ha de fer i el que tothom hauria de fer.
En els dos casos anteriors, la voluntat és la facultat que ha pres la decisió, però Kant considera que en el primer cas la voluntat no és bona, mentre que sí que ho és en el segon. Actuem de bona voluntat quan ho fem moguts pel deure. Només la voluntat bona és un bé absolut, un bé per si mateix, ja que tots els altres béns que l’ésser humà pugui tenir (bellesa, riquesa, enteniment, etc.)són relatius; depenen de l’ús que se’n faci.

Kant defineix el deure com “la necessitat d’una acció per respecte a la llei” (observació: quan Kant diu “llei” aquí, no es refereix a la llei escrita del Dret, sinó a la llei moral). Això significa que el que ha de guiar-nos en el nostre actuar ha de ser una llei moral objectiva, vàlida per a tots els éssers humans. Quina seria aquesta llei moral?
	Imperatiu categòric (formal) kantià

	“He d’actuar sempre de manera que la meva màxima es pugui convertir en llei moral universal”.  




Aquest és , segons Kant, el PRINCIPI OBJECTIU DE MORALITAT (= IMPERATIU CATEGÒRIC), el que serveix de fonament a tots els judicis morals. Per què? Perquè és:
a) un principi universal, és a dir, vàlid per a tothom i en tot moment. No està determinat per cap fi, sinó només pel compliment del deure (com a exigència interna de la racionalitat). 

b) un principi a priori, ja que no s’ha tret de l’experiència.
c) un principi autònom, ja que la voluntat no se sotmet a cap altra llei que la que ella mateixa es dóna. (Cal tenir present que el subjecte actua mogut per la bona voluntat i pel deure ,  no per agents externs o diferents de la seva pròpia raó)
d) un imperatiu no hipotètic, sinó categòric. L’imperatiu és la forma que adopta la llei moral per a la voluntat humana. Els seus judicis morals són absoluts, sense excepció.
És per tot això que es tracta d’una ètica formal. "Formal" significa "que no té contingut": no diu què cal fer, sinó "com" cal fer-ho. 


L’imperatiu categòric declara quan una acció és bona per si mateixa i no d’acord amb un fi extern determinat.  Si fóssim tots agents morals purament racionals, el principi objectiu de moralitat governaria sempre els nostres actes. Però, de fet, a la pràctica obram d’acord amb màximes o principis subjectius de volició, incompatibles amb el principi objectiu de la moralitat. La voluntat “santa”és l’ideal, però com que les nostres voluntats no són santes, la llei moral pren la forma d’un imperatiu: “actua com si...”  La raó pura pràctica dóna ordres; el nostre deure consisteix a vèncer els desitjos que entren en conflicte amb aquestes ordres.

De les diverses formulacions que en presenta Kant, en destacarem tres:

	1) “Obra de tal manera que la teva màxima esdevengui llei moral  universal per a tot el gènere humà” 

2) “Obra de tal manera que la teva voluntat pugui considerar-se a si mateixa, mitjançant la seva màxima, com a legisladora universal”

3) “Obra de manera que sempre prenguis la humanitat, tant en la teva persona com en la de qualsevol altra, com un fi i mai com un mitjà”.


Perquè les nostres màximes puguin esdevenir lleis morals universals (primera formulació), cal que l’ésser humà es consideri a si mateix i als altres  com a fins i no com a simples mitjans (tercera formulació).

2.  ELS IMPERATIUS.
· Màxima moral i Llei moral.
Màxima: És el principi subjectiu de l' obrar. Per exemple: un diabètic no pren sucre perquè és perjudicial per a la seva salut. El sucre no és objectivament perjudicial, però si ho és per a la seva salut en concret. La màxima d’actuació d’aquest diabètic serà: “Si vull conservar la meva delicada salut ,  aleshores no he de prendre sucre”. La mateixa formulació seria aplicable a qualsevol altre finalitat que vlguéssim aconseguir.
Principi o Llei moral = Imperatiu categòric: És el principi objectiu de l' obrar: No es tracta d’un principi, sinó del principi que serveix de fonament a tots els judicis morals. Prescriu com ha d' actuar l' individu que vulgui ser guiat només per la seva raó. Per exemple: "no robaràs". Hom suposa que la bona voluntat és la que dirigeix la nostra conducta i que aquesta pot ser adoptada com a pauta universal de conducta.

· Imperatiu hipotètic i Imperatiu categòric.  
a) Un imperatiu hipotètic és el que prescriu una acció com a bona per tal d' assolir una finalitat vàlida només per a mi, és a dir, subjectiva: "si vols ser feliç, sigues honest". S' expressa en forma condicional: “Si vols ser campió olímpic, has d' entrenar fort", “Si vols tenir una bona vellesa, estalvia” Però els imperatius hipotètics no poden constituir l' essència de les accions morals, ja que inciten a actuar per aconseguir un fi condicionat.

b) La voluntat humana hauria de ternir com a referent una finalitat que sigui volguda per si mateixa i no com un mitjà per aconseguir fins ulteriors. En conseqüència, la voluntat moral es conté en imperatius categòrics.  Un imperatiu categòric és el que s' imposa a la voluntat humana d' una forma absoluta, sense cap mena de condició. És el fonament de la moralitat. 
Té tres característiques:
	- Autònom: L' individu ha d' actuar seguint els dictats de la seva pròpia consciència, guiant-se només per mitjà de la seva raó.

- Universal: Ha de valer arreu com a principi de legislació. 

- Formal: La voluntat no pot ser determinada pels continguts. L’imperatiu  no em diu què he de voler, sinó com he de voler allò que vull. No diu què és el deure, sinó com és el deure. Només així pot ser “a priori”. La seva essència consisteix a tenir validesa  universal en virtut únicament de la seva forma. Tothom ha de fer allò que la seva raó determina com el deure. Aquest és l’únic principi universal i necessari que té validesa moral.


L’imperatiu categòric no diu: “si vols ... , has de ....”, sinó “has de ....., senzillament perquè és el teu deure”. És una llei pràctica de l’acció que resulta vàlida sense condicions per a tot ésser racional. Allò que determina, per tant, la moraliat d’una acció no és el contingut, sinó la intenció amb què es fa. “Res no es pot considerar com a absolutament bo a excepció de la bona voluntat”
	Exemple: Imagina’t que ets un comerciant i que decideixes no enganyar en el pes. Pots haver pres aquesta decisió per diverses raons:

· Per por de ser descobert i castigat.

· Per preservar el bon nom de l’empresa, per no perdre clientela.

· Perquè entens que és la teva obligació.

Només la tercera d’aquestes motivacions determina una conducta veritablement moral, és l’única que espressa el sentit de l’imperatiu categòric.


L’imperatiu categòric aporta certament la regla bàsica per a una bona conducta, però no és suficient perquè l’home no és un ésser racional pur sinó que té inclinacions  i impulsos; per tant, cal una bona voluntat necessàriament. ¿Creieu que una teoria kantiana de l’ètica seria vàlida, com defensava ell, fins i tot “per a un poble de dimonis”, és a dir, una gent amb absoluta manca de bona voluntat? 

3. ELS POSTULATS DE LA RAÓ PRÀCTICA.  
Un postulat és una proposició que cal acceptar com a fonament d’un raonament posterior. Perquè la moralitat tengui sentit, ens cal suposar que són necessàriament veritat els postulats següents.
Ni la virtut ni la felicitat es troben a l’abast immediat de l’home; com hem vist abans, la bona voluntat no és la voluntat santa, que és atribut privatiu de Déu. L’humà és un ésser limitat i dividit, sol·licitat per la llei, però també pels desigs.

Igual que en l’àmbit de la raó teòrica eren necessaris l’espai i el temps, les categories i les idees de la raó com a condicions de possibilitat del coneixement científic, en l’àmbit de la raó pràctica són necessaris uns postulats, uns principis indemostrables, que són condicions de possibilitat de la moralitat. Kant considera que aquests postulats són la llibertat, la immortalitat de l’ànima i l’existència de Déu.
1. LA  LLIBERTAT.

La llei moral, a diferència de les “lleis” de la naturalesa, es pot desobeir i justament aquesta n’és la característica essencial. Des del moment que en splantegem alguna cosa com un “deure”, com  “allò que hem de fer”, és perquè tenim la possibilitat efectiva de “no fer-ho”. No té cap sentit que suspenguem el bolígraf en el buit i, tot deixant-lo caure, “ordenem”: “cau, bolígraf!”. És un absurd prescriure aquesta ordre allà on es dóna la necessitat natural, on no hi ha alternatives possibles de conducta. Això ens ha de fer veure que la consciència mateixa del deure revela la llibertat de la nostra voluntat, llibertat que només és plena quan el nostre voler es desfà de tot condicionament extern o intern i es determina a si mateix, atenent únicament la indicació racinal del que s’ha de fer.
La llibertat, però, no és un objecte que poguem entendre des de la perspectiva de la racionalitat científica. Al contrari, la ciència parteix de la convicció que en la naturalesa tot està determinat per causes. La causalitat, recordem-ho, és una categoria de l’enteniment i, per tant, s’aplica necessàriament i universalment a tot allò que és obejcte d’experiència. Però, en l’àmbit de la voluntat, ens trobem davant d’un fet únic: l’imperatiu m’ordena de fet ser lliure (“fes allò que has de fer”); en la consciència del deure hi ha necessàriament implícita la llibertat.
És aquesta independència de la voluntat el que revesteix l’espècie humana d’una dignitat única (digne vol dir “mereixedor d’una consideració o tracte especial”) i objecte d’un respecte. El respecte neix de l’admiració per la grandesa del fet moral, que fa dels humans criatures essencialment diferents i “superiors” (moralment parlant) a la resta (a una coliflor p.e.).
Per a Kant, la subjecció de l’ésser humà a la llei moral autoimposada  (que pot obeir o violar) suposa que és moralment lliure. És a dir, que pot prendre decisions mogut per màximes dictades per la seva raó i al marge de la necessitat natural. Per tant, la llibertat és la condició de possibilitat de la llei moral.
Fins ara sempre s’havia cercat el fonament de la moralitat en la metafísica. Com que Kant ha destruït la possibilitat de la certesa metafísica, instaura la independència absoluta del domini moral. Totes les morals anteriors són criticables perquè són morals heterònomes (és a dir, cerquen la seva base en quelcom aliè o més enllà de la voluntat pròpia), a diferència de la moral kantiana, que és autònoma, i, per tant, transformen els principis morals en imperatius hipotètics. D’aquesta manera soscaven allò que fa les persones més dignes: la seva llibertat. Si dic que la moral s’ha d’assentar sobre la felicitat (Aristòtil) o sobre el plaer (Epicur), o sobre el sentit comú (Descartes), o sobre el benestar de la classe social a la que pertanys (Marx), etc., estic dient “què he de voler”, i subodino així la meva raó i la meva voluntat a una autoritat externa o als impulsos que provenen del meu jo empíric, la meva psicologia (també puc ser esclau de les meves passions). Lliure no és qui fa allò que li ve de gust, sinó qui obeeix la seva raó autònoma.El món moral esdevé absurd sense llibertat.
Pel que fa als altres dos postulats, cal tenir present que el bé més elevat en l’ésser humà és la virtut, és a dir, el compliment del deure.  El bé perfecte ha d’incloure virtut i felicitat, en el sentit que la virtut produeix la felicitat com la causa produeix l’efecte. La virtut suposa el compliment del deure (és la condició), i ser virtuosos ens fa merèixer la felicitat. Però els ésser humans racionals no volem només “ser mereixedors” de la felicitat, sinó ser feliços realment per tal d’aconseguir “el Bé Suprem”.  I per assolir aquest bé cal acceptar la immoratalitat de l’ànima i l’existència de Déu.
2. LA IMMORTALITAT DE L’ÀNIMA.
Per què la immortalitat de l’ànima? Perquè en el món sensible no podem assolir la unió perfecta entre virtut i felicitat –allò que ell anomena “santedat” o voluntat santa- i, per tant, hem d’acceptar que només l’assolirem en un altre món. Atès que el perfeccionament moral és un deure, però sembla una tasca infinita, cal suposar que ha de continuar indefinidament en una altra vida posterior.
La completa adequació de la voluntat amb la llei moral és la santedat, una perfecció que cap ésser racional és capaç d’aconseguir en cap moment de la seva existència; només pot aconsegui-se en un “progrés” que continua fins a la infinitud. I aquest progrés infinit és possible només si suposem una existència infinita d’aquest ésser racional que som nosaltres.
L’imperatiu categòric ens ordena d’actuar de forma tal que poguem desitjar que la màxima de la nostra acció sigui una llei universal. Però no ordena aconseguir la santedat (o, el que és el mateix, l’adequació completa de la voluntat amb la llei moral); pot ser perfectament possible complir el nostre deure i, en canvi, ser-nos impossible assolir la santedat. Per tant, la idea de la immortalitat de l’ànima només té sentit si, més enllà de l’imperatiu categòric, pretenem arribar a la santedat.

Que l’argument de Kant per justificar el postulat de la immortalitat de l’ànima sigui poc convincent és degut, en opinió de Körner, al fet de què no admetem el mandat d’aconseguir la santedat com una llei que podem elegir per a complir-la.
En definitiva, qualsevol que sigui la força de les objeccions, el fet és que Kant ha donat molta importància a aquesta idea  de la santedat com a meta ideal. Segons ell, la negació d’aquesta ordre suposa una degradació de la llei moral, una rebaixa de l’exigència moral per tal d’adequar-la  a la debilitat de la naturalesa humana. Malgrat això, no hem d’obrar bé per l’esperança d’una recompensa en l’altra vida, sinó per la consciència pura del deure.
3. L’EXISTÈNCIA DE DÉU.
I per què és necessari postular l’existència de Déu? Perquè Déu garanteix l’harmonia entre la felicitat i el compliment del deure (la virtut), ja que, si no fos així, felicitat i deure serien com dues paral·leles que no es troben mai. Si el fet concret de la nostra vida és que ens movem contínuament entre el que “és” (la causalitat natural) i el que “hauria de ser” (l’ordre moral), llavors cal que existeixi un ésser superior en el qual “ser” i “haver de ser” coincideixin sempre. Aquest ésser és Déu.

Dit amb altres paraules: el seu argument suposa que el “summum bonum” (la moralitat completa i la felicitat completa) no és realitzable si Déu no existeix. Hem d’acceptar la possibilitat d’una reconciliació entre la “bondat” i la “felicitat” supremes, i això és el que representa la idea de la divinitat, el summum bonum. Déu és el símbol de la possibilitat efectiva de realització del bé absolut.
	Si poguéssim fer una redució dels arguments de Kant que descobrís la seva estructura lògica, tendríem quelcom parescut a això:

1r. L’humà pot complir el seu deure només si és lliure.

2n. L’humà pot assolir la santedat només si és immortal.

3r. L’humà pot promoure el “summum bonum” només si Déu existeix.


QUÈ PUC ESPERAR?

La tercera pregunta –“Què m’és permès d’esperar?”- és abordada en obres molt més breus. L’esperar es refereix al futur i per això desborda el marc de la ciència i de la moral, que només s’ocupen, respectivament, del que “és” i del que “hauria de ser”, però no del que s’espera que “serà”. Aquesta qüestió només pot ser pensada des de la perspectiva d’un temps indeterminat. Se n’ocupen la religió, la política i la sociologia.

La reflexió de Kant sobre l’ésser humà el va portar a considerar un doble vessant:
a) Com a fenomen, l'humà està sotmès a les lleis físico-biològiques de la naturalesa, de la mateixa manera que tots els altres membres del món físic.

b) Però en tant que noümen, l'home és un ésser lliure, que pertany a l'àmbit de l'intel·ligible, l’àmbit de la raó pràctica. 
Això posa de manifest una doble dimensió en l’ésser humà, l’empirico-sensible i l’etico-social.
Per la primera, l’ésser humà és un ésser tancat sobre si mateix i, per tant, egoista, és a dir, que es manté allunyat de qualsevol tipus de judici moral i a tota forma de socialització. Per la segona dimensió, però, l’ésser humà es descobreix com un ésser entre els altres, és a dir, com a ésser sociable i moral. És en aquesta tensió d’insociabilitat-sociabilitat que es constitueix la paradoxal naturalesa humana. 

Però ens podem demanar de quina manera es concilia aquesta insociable-sociabilitat de l’ésser humà. Kant troba la resposta en la història i en la religió, ja que, a través de la primera, l’ésser humà es realitza com a ésser social i, a través de la segona, com a ésser moral.

a) Pel que fa a la primera, la idea dominant és la superació de la guerra i l’establiment d’una pau perpètua. La guerra és vista per Kant com el gran mal polític, fins i tot com “el major obstacle de la moral”.

b) Pel que fa a la segona, l’esperança ja no és objecte de la moral, sinó de la religió.

“La llei moral condueix a través del concepte de bé suprem, com a meta final de la raó pràctica, a la religió, és a dir, al coneixement de tots els deures com a manaments divins [...] perquè només d’una voluntat moralment perfecte (santa i bondadosa), i alhora també omnipotent, podem esperar el bé suprem a què la llei moral ens obliga. En conseqüència, la moral no és pròpiament la doctrina que determina com fer-nos feliços, sinó la que indica com fer-nos dignes de la felicitat. Només quan la religió s’hi afegeix, apareix també l’esperança d’arribar un dia a ser partíceps de la felicitat en la mesura que hàgim procurat de no ser-ne indignes”
Religió significa aquí “fe racional” o “religió natural” i el seu contingut , definit en el text anterior, és, fonamentalment, moral i integra  la creença racional en Déu   amb els manaments morals.

